黄庭坚
奉和公择舅氏送吕道人研长韵
奉身玉壶冰，立朝朱丝弦。
妙质寄郢匠，素心乃林泉。
力耕不罪岁，嘉谷有逢年。
校书天禄阁，蓺竹老风烟。
携提寒泉泓，松煤厌磨研。
藉甚在台省，六经勤传笺。
谏草蠹穿穴，江湖渺归船。
春官酌典礼，日月丽秋天。
少也长母家，学海颇寻沿。
诸公许似舅，贱子岂能贤。
辕驹蒙推挽，官次奉丹铅。
新诗先旧物，包送比青毡。
缪传黄梅钵，未印少林禅。
汲井涤败墨，苍珪谢磨镌。
玉蟾泻明滴，要须笔如椽。
眷求尽耆德，舅氏且进迁。
山龙用补衮，舟楫功济川。
当身任百世，旧学不虚捐。
私持杀青简，缉缀报餐钱。
屡书愿无愧，傥继麟趾篇。